*****

ΚΑΝΟΝΙΣΜΟΣ (ΕΟΚ) αριθ. 682/82 ΤΗΣ ΕΠΙΤΡΟΠΗΣ

της 24ης Μαρτίου 1982

περί καθορισμού, για την περίοδο εμπορίας 1981/82, της μέσης τιμής της διεθνούς αγοράς, της ενδεικτικής αποδόσεως και του ποσού μειώσεως της ενισχύσεως που καταβάλλεται στην Ελλάδα για τους σπόρους λίνου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 569/76 του Συμβουλίου της 15ης Μαρτίου 1976 περί προβλέψεως ειδικών μέτρων για τους σπόρους λίνου (1), και ιδίως το άρθρο 2 παράγραφος 4,

Εκτιμώντας:

ότι κάθε έτος πρέπει να καθορίζεται η μέση τιμή της διεθνούς αγοράς των σπόρων λίνου σύμφωνα με τα κριτήρια που ορίζονται από τον κανονισμό (ΕΟΚ) αριθ. 1774/76 του Συμβουλίου (2)·

ότι το άρθρο 4 του κανονισμού (ΕΟΚ) αριθ. 1799/76 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1977/80 (4), αποφασίζει ότι η μέση αυτή τιμή είναι ίση με τον αριθμητικό μέσο όρο των τιμών της διεθνούς αγοράς που αναφέρονται στο άρθρο αυτό και διαπιστώνονται κάθε εβδομάδα κατά τη διάρκεια μιας αντιπροσωπευτικής περιόδου·

ότι ως πλέον αντιπροσωπευτική περίοδος για την εμπορία των σπόρων λίνου της Κοινότητος μπορεί να θεωρηθεί αυτή της 31ης Αυγούστου 1981 έως την 5η Φεβρουαρίου 1982· ότι συντρέχει λόγος διατηρήσεως της περιόδου αυτής·

ότι από την εφαρμογή όλων των διατάξεων προκύπτει ότι η μέση τιμή της διεθνούς αγοράς των σπόρων λίνου πρέπει να καθορισθεί κατά τον τρόπο που υποδεικνύεται παρακάτω·

ότι το άρθρο 81 παράγραφος 3 της πράξεως προσχωρήσεως προβλέπει ότι η ενίσχυση για τους σπόρους λίνου που έχουν συγκομισθεί στην Ελλάδα μειώνεται κατά την επίπτωση των δασμών που εφαρμόζονται από την Ελληνική Δημοκρατία κατά την εισαγωγή του προϊόντος αυτού προελεύσεως τρίτων χωρών·

ότι, δυνάμει του άρθρου 2 παράγραφος 2 του κανονισμού (ΕΟΚ) αριθ. 569/76, η ενίσχυση χορηγείται για παραγωγή που καθορίζεται από την εφαρμογή ενδεικτικής αποδόσεως στις εκτάσεις που έχουν υποστεί σπορά και συγκομιδή· ότι η απόδοση αυτή πρέπει να καθορίζεται βάσει των κριτηρίων από τους κανονισμούς (ΕΟΚ) αριθ. 569/76 και (ΕΟΚ) αριθ. 1774/76·

ότι, σύμφωνα με το άρθρο 17 παράγραφος 1 του κανονισμού (ΕΟΚ) αριθ. 1799/76, τα παραγωγά Κράτη μέλη έχουν παράσχει στην Επιτροπή το αποτέλεσμα των καταμετρήσεων που αναφέρονται στο άρθρο 2α παράγραφος 2 του κανονισμού αυτού, σχετικά με τις αποδόσεις ανά εκτάριο με σπόρους, που προκύπτουν για κάθε τύπο λίνου που αναφέρεται στα άρθρα 7α και 10α του ιδίου κανονισμού, στις ομογενείς ζώνες παραγωγής· ότι, βάσει των ενδείξεων αυτών, συντρέχει λόγος καθορισμού της ενδεικτικής αποδόσεως για τους σπόρους λίνου κατά τον τρόπο που υποδεικνύεται παρακάτω·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για τη περίοδο εμπορίας 1981/82, η μέση τιμή της διεθνούς αγοράς των σπόρων λίνου καθορίζεται σε 31,534 ECU ανά 100 χιλιόγραμμα.

Άρθρο 2

Για την περίοδο εμπορίας 1981/82, η ενίσχυση για σπόρους λίνου μειώνεται κατά 0,310 ECU ανά 100 χιλιόγραμμα για τους σπόρους που έχουν συγκομισθεί στην Ελλάδα.

Άρθρο 3

Για την περίοδο εμπορίας 1981/82, η ενδεικτική τιμή για τους σπόρους λίνου καθορίζεται:

α) όσον αφορά τον ελαιούχο λίνο:

- σε 1 650 χγρ ανά εκτάριο, για το λίνο που παράγεται στο Ηνωμένο Βασίλειο και στην Ομοσπονδιακή Δημοκρατία της Γερμανίας,

- σε 1 440 χγρ ανά εκτάριο, για το λίνο που παράγεται στη Δανία, στην Ιρλανδία και στα ακόλουθα γαλλικά διαμερίσματα: Aisne, Aube, Cote-d'Or, Deux-Sevres, Eure-et-Loir, Essonne Loiret, Meuse, Oise, Seine-et Marne, Yvelines,

- σε 900 χγρ ανά εκτάριο, για το λίνο που παράγεται στα ακόλουθα γαλλικά διαμερίσματα: Allier, Ardennes, Cher, Ture, Haute-Marne, Indre, Loir-et-Cher, Marne, Nievre, et Yonne, επίσης δε και στις περιοχές της Puglia, Τοσκάνης και Umbria της Ιταλίας,

- σε 550 χγρ ανά εκτάριο, για το λίνο που παράγεται σε άλλες περιοχές της Κοινότητος·

β) όσον αφορά το υφαντικό λίνο:

1. μουσκευμένο μη εκκοκκισθέν:

- σε 1 600 χγρ ανά εκτάριο, για το λίνο που παράγεται στο Ijsselmeerpolders, στις Κάτω Χώρες,

- σε 1 250 χγρ ανά εκτάριο, για το λίνο που παράγεται στις άλλες περιοχές των Κάτω Χωρών,

- σε 980 χγρ ανά εκτάριο, για το λίνο που παράγεται στους ακολούθους βελγικούς δήμους: Assenede, Beveren-Waas, Blankenberge, Bredene, Brugge, Damme, De Haan, De Panne, Diksmuide, χωρίς Vladslo και Woumen, Gistel, Jabbeke, Knokke-Heist, Koksijde, Lo-Reninge, Middelkerke, Nieuwpoort, Oostende, Oudenburg, Sint-Laurens, Beurne, Zuienkerke,

- σε 870 χγρ ανά εκτάριο, για το λίνο που παράγεται στο υπόλοιπο Βέλγιο,

- σε 840 χγρ ανά εκτάριο, για το λίνο που παράγεται στο βόρειο μέρος της Γαλλίας,

- σε 740 χγρ ανά εκτάριο, για το λίνο που παράγεται σε άλλες περιοχές της Κοινότητος·

2. εκτός του μουσκευμένου, μη εκκοκκισθέντος:

- σε 1 650 χγρ ανά εκτάριο, για το λίνο που παράγεται στο Ijsselmeerpolders των Κάτω Χωρών,

- σε 1 440 χγρ ανά εκτάριο, για το λίνο που παράγεται στους βελγικούς δήμους που αναφέρονται πιο πάνω υπό β) υπό 1 τρίτη παράγραφος,

- σε 1 300 χγρ ανά εκτάριο για το λίνο που παράγεται στις άλλες περιοχές των Κάτω Χωρών,

- σε 1 240 χγρ ανά εκτάριο, για το λίνο που παράγεται στα ακόλουθα γαλλικά διαμερίσματα: Aisne, Eure, Eure-et-Loir, Nord, Oise, Seine-et-Marne,

- σε 1 070 χγρ ανά εκτάριο, για το λίνο που παράγεται στο υπόλοιπο Βέλγιο,

- σε 880 χγρ ανά εκτάριο, για το λίνο που παράγεται σε άλλες περιοχές της Κοινότητος.

Άρθρο 4

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 24 Μαρτίου 1982.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 67 της 15. 3. 1976, σ. 29.

(2) ΕΕ αριθ. L 199 της 24. 7. 1976, σ. 1.

(3) ΕΕ αριθ. L 201 της 27. 7. 1976, σ. 14.

(4) ΕΕ αριθ. L 192 της 26. 7. 1980, σ. 24.